DA Den Europæiske Unions Tidende CE 84/190

(2004/C 84 E/0231)

SKRIFTLIG FORESPØRGSEL E-0269/04

af Brice Hortefeux (PPE-DE) til Kommissionen

(5. februar 2004)

Om: Forbrugslån

I 2003 repræsenterede forbrugslån under forskellige former (personlige lån, tildelt kredit, kassekredit, kreditkort osv.) over 510 milliarder euro, hvilket vil sige 13 % af privatforbruget i euroområdet.

Siden sektorens etablering i 1987 har den haft en utrolig fremgang med nye former for ydelser, som fører til en stadig mere forskellig national lovgivning, og som derfor nødvendiggør en ajourføring af lovgivningen. Set i det lys, er Kommissionens anstrengelser for at harmonisere medlemsstaternes lovgivning, meget prisværdige.

Selv om denne form for kredit kan være med til at fremme forbruget, er der fare for, at den, hvis den er dårligt administreret, fører til, at mange familier, der er ofre for krisen, gældsætter sig over evne, og den kan således endda komme til at spille en procyklisk rolle, hvor nedgangen i aktivitetsniveauet forstærkes ved at forbruget bremses i det forkerte øjeblik.

Den mangelfulde sikring af forbrugeren i Kommissionens tekst var skyld i, at betænkningen forkastedes på plenarmødet og sendtes tilbage til Kommissionen, da Parlamentet mente, at den ikke passede til den aktuelle virkelighed.

Agter Kommissionen at ændre sin holdning i betragtning af den bølge af kritik?

Svar afgivet på Kommissionens vegne af David Byrne

(11. marts 2004)

Kommissionen er glad for, at det ærede medlem finder bestræbelserne på at harmonisere området forbrugerkredit prisværdige Disse bestræbelser indgår i den politik, som Kommissionen fører i forbindelse med forbrugerbeskyttelse, og er i tråd med strategien for 2002-2006 (1).

Med hensyn til det første spørgsmål, som det ærede medlem rejser, vækker gældsætningen over evne rent faktisk bekymring i medlemsstaterne, en bekymring, som Kommissionen deler. Selvom direktivforslaget ikke i første række sigter mod bekæmpelsen af gældsætning over evne, indeholder det bestemmelser, der kan bidrage hertil. Det har til formål at etablere normer på højt plan for forbrugeroplysning før, under og efter indgåelsen af aftaler om kredit, der skal hjælpe forbrugeren til at undgå en gældsætning over evne, såvel som at indføre bestemmelser om ydelse af lån (f.eks. långivers forpligtelse til at sikre sig, at kunden er solvent).

Hvad angår det ærede medlems bemærkning om den procedure, som Europa-Parlamentet har fulgt, konstaterer Kommissionen med tilfredshed, at Europa-Parlamentet på plenarmødet har bekræftet, at Udvalget om Retlige Anliggender og det Indre Marked vil behandle forslaget og afgive udtalelse herom.

Kommissionen glæder sig over de vigtige drøftelser, der finder sted i Europa-Parlamentet, og afventer debatten og afstemningen, der på nuværende tidspunkt er fastsat til anden mødeperiode i marts 2004. Kommissionen har til hensigt at forelægge et revideret forslag, så snart Europa-Parlamentet ved førstebehandlingen har vedtaget sine ændringsforslag.

(1) KOM(2002) 208 endelig udg. — Meddelelse fra Kommissionen til Europa-Parlamentet, Rådet, Det Økonomiske og Sociale Udvalg og Regionsudvalget — Strategi for forbrugerpolitikken 2002-2006.